CELEX: 32019D0902
Language: hr
Date: 2019-05-28 00:00:00
Title: Provedbena odluka Komisije (EU) 2019/902 оd 28. svibnja 2019. o mjeri koju je poduzela Švedska u skladu s Direktivom 2006/42/EZ Europskog parlamenta i Vijeća radi zabrane stavljanja na tržište škaraste dizalice za vozila (model TL530LF), koju proizvodi TWA Equipment S.r.l. (priopćeno pod brojem dokumenta C(2019) 3886) (Tekst značajan za EGP.)

3.6.2019   
               
               
                  HR
               
               
                  Službeni list Europske unije
               
               
                  L 144/47
               
            
         PROVEDBENA ODLUKA KOMISIJE (EU) 2019/902
         оd 28. svibnja 2019.
         o mjeri koju je poduzela Švedska u skladu s Direktivom 2006/42/EZ Europskog parlamenta i Vijeća radi zabrane stavljanja na tržište škaraste dizalice za vozila (model TL530LF), koju proizvodi TWA Equipment S.r.l.
         
            
               (priopćeno pod brojem dokumenta C(2019) 3886)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3. drugi podstavak,
         budući da:
         
                     (1)
                  
                  
                     Švedska je 20. srpnja 2017. obavijestila Komisiju o mjeri koju je poduzela u skladu s člankom 11. stavkom 1. Direktive 2006/42/EZ kako bi zabranila stavljanje na tržište škaraste dizalice za vozila (model TL530LF) proizvođača TWA Equipment S.r.l., Via Inn s.n.c. 65015, Montesilvano (PE), Italija (dalje u tekstu „proizvođač”) i koju distribuira Lidköpings Carpart AB, Plastagan 12C, 53155 Lidköping, Švedska (dalje u tekstu „Carpart”).
                  
               
                     (2)
                  
                  
                     Švedska je poduzela mjeru jer je smatrala da škarasta dizalica za vozila ne ispunjuje osnovne zdravstvene i sigurnosne zahtjeve utvrđene u točki (c) odjeljka 4.1.2.6. Priloga I. Direktivi 2006/42/EZ. Tom odredbom propisano je da strojevi moraju biti konstruirani i izrađeni tako da je onemogućeno isklizavanje tereta ili slobodno i neočekivano padanje tereta, čak i u slučaju djelomičnog ili potpunog kvara napajanja energijom ili ako operater zaustavi rad stroja. Švedska je opravdala mjeru koju je poduzela na temelju neispravnog rada sigurnosnog ventila za cijevi, što utječe na sigurno funkcioniranje utovarnih uređaja i dovodi do potencijalne ozbiljne opasnosti po sigurnost. Usto, Švedska tvrdi da su određene sigurnosne značajke onemogućene (tj. ventili osjetljivi na promjene tlaka) ako je dizalica spuštena uporabom gumba za „potpuno spuštanje”, što bi moglo dovesti do neravnog položaja podignute platforme.
                  
               
                     (3)
                  
                  
                     Nakon što primila obavijest o primijenjenoj zaštitnoj mjeri koju je poduzela Švedska, Komisija je započela savjetovanje s predmetnim stranama kako bi saslušala njihova stajališta. Komisija je 12. kolovoza 2017. poslala dopis proizvođaču na koji proizvođač nije odgovorio. Na temelju informacija koje su švedske vlasti dostavile Komisiji, Carpart više ne opskrbljuje švedsko tržište predmetnim proizvodom. Nadalje, Carpart je napomenuo da je u postupku zamjene tvorničkih sigurnosnih ventila za cijevi s poboljšanim ventilima na dizalicama proizvođača TWA modela TL530LF koje su već isporučene u Švedskoj. Švedske vlasti pozdravile su mjere koje je Carpart poduzeo radi poboljšanja sigurnosti modela TL530LF.
                  
               
                     (4)
                  
                  
                     Iz objašnjenja koja je dostavila Švedska i dokumentacije koja je na raspolaganju Komisiji vidljivo je da škarasta dizalica za vozila, model TL530LF, ne ispunjuje osnovne zdravstvene i sigurnosne zahtjeve utvrđene u točki (c) odjeljka 4.1.2.6. Priloga I. Direktivi 2006/42/EZ.
                  
               
                     (5)
                  
                  
                     Mjera koja je poduzela Švedska potrebna je kako bi se osiguralo da škarasta dizalica za vozila, model TL530LF, ne dovodi do potencijalne ozbiljne opasnosti po sigurnost zbog neispravnog funkcioniranja sigurnosnog ventila za cijevi ili onemogućivanja određenih sigurnosnih značajki. Samo se zabranom osigurava da proizvod nije stavljen na tržište dok se ne ispune relevantni osnovni zdravstveni i sigurnosni zahtjevi.
                  
               
                     (6)
                  
                  
                     Stoga je zaštitna mjera koju je poduzela Švedska prikladna, nužna i proporcionalna te se treba smatrati opravdanom,
                  
               DONIJELA JE OVU ODLUKU:
         
            Članak 1.
            Mjera koju je poduzela Švedska radi zabrane stavljanja na tržište škaraste dizalice za vozila (model TL530LF) proizvođača TWA Equipment S.r.l., Via Inn s.n.c. 65015, Montesilvano (PE), Italija i koju distribuira Lidköpings Carpart AB, Plastagan 12C, 53155 Lidköping, Švedska, smatra se opravdanom.
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 28. svibnja 2019.
            
               
                  Za Komisiju
               
               Elżbieta BIEŃKOWSKA
               
                  Članica Komisije
               
            
         
         
            (1)  SL L 157, 9.6.2006., str. 24.